Esbjerg: Mens fagforbundet 3F varsler og gennemtvinger blokader mod arbejdsgivere, der ikke vil tegne overenskomst med deres ansatte, er der over årene taget noget lettere på egne ansattes forhold i afdelingen 3F Esbjerg i Vestkraftgade.

Således erfarer JydskeVestkysten, at godt en håndfuld faglige medarbejdere på afdelingen ikke har en lokaloverenskomst, og det forhold har tilsyneladende stået på i fire-fem år.

Den lokale 3F-formand, Jacob Lassen Meier bekræfter, at ikke alle ansatte i Vestkraftgade har en overenskomst. Han siger dog samtidig, at der p.t. er gang i forhandlingerne om udarbejdelse af en sådan til i alt seks medarbejdere, og at han forventer, at aftalepapiret ligger klar til underskrift 1. april.

- At det er sådan hænger sammen med, at 3F Esbjerg i 2013-2014 undergik en omstrukturering, hvor flere, der tidligere var valgt af medlemmerne på generalforsamlinger til at udføre et stykke honoreret arbejde, i stedet overgik til at blive ansat. Og lige siden har de fagligt ansattes løn- og arbejdsforhold været reguleret i en personalehåndbog med diverse protokollater og Funktionærloven, men det går selvfølgelig ikke. Naturligvis kan vi ikke have ansatte inden for 3F, der ikke har en overenskomst - det er for det første et skidt signal at sende udadtil, og for det andet skal en fagforenings ansatte naturligvis ikke stilles ringere end de medlemmer, som fagforeningen repræsenterer, siger Jacob Meier, der indtrådte som formand for omkring halvandet år siden,